SAUK, MultiChoice besluit oor uitsaairegteFoto ter illustrasie (Foto: Hassan Ammar, AP) MultiChoice en die SAUK het Vrydag ooreengekom dat die openbare uitsaaier Premierliga-sokkerwedstryde vir die volgende vyf jaar op sy televisiekanale en radiostasies mag uitsaai. Die SAUK het nog nie een wedstryd van die Premierliga se nuwe seisoen uitgesaai nie, hoewel sommige spanne reeds drie wedstryde in die liga gespeel het. MultiChoice wou aanvanklik R280 miljoen vir die uitsaairegte gehad het wat die openbare uitsaaier in staat sou stel om 144 wedstryde per jaar oor vyf jaar op televisie uit te saai. Die SAUK het egter toe gesê hy kan dit nie bekostig nie. Die aard van die nuwe ooreenkoms is nie in dié stadium duidelik nie. Die partye het wel in ŉ gesamentlike verklaring gesê die ooreenkoms bring die strewe om die finansiële volhoubaarheid van die Premierliga te handhaaf in ooreenstemming met die SAUK se mikpunt om sy openbare mandaat ten opsigte van sportuitsending te lewer. “Ons bly verbind tot die langtermynbelegging in sport in Suid-Afrika en die res van Afrika,” het Calvo Mawela, uitvoerende hoof van MultiChoice, oor die ooreenkoms gesê.